Musikeren, sangeren og sangskriveren Allan Olsen er på tur. Men ikke en hvilken som helst tur. Han kører nemlig Danmark rundt i en skurvogn og spiller kun steder, hvor han aldrig har spillet før. - Så kan folk komme og fortælle, hvad der sker her, hvor de bor, og hvad de har at fortælle. Det kan også være noget, de går med, der trykker. Noget, de ikke kan sige til andre, lyder det fra Allan Olsen. Han har sat et helt specielt dogme for sin tur. - Vi skal steder hen, hvor jeg aldrig nogensinde har været før. Og det skal være i forsamlingshuse, siger han. Dropper turnélivets trummerum Det første forsamlingshus, som Allan Olsen spiller i på sin tur, er i Klitmøller torsdag aften. Han ville gerne opleve noget nyt på denne tur i forhold til tidligere, hvor det hele blev lidt for ensformigt for ham. - Det er hele den der trummerum. Turnélivet i det hele taget med altid at spille i de og de byer og komme tilbage til dem et par år senere. Man kan lige så godt sidde i banken så, siger Allan Olsen. Tre råstoffer I skurvognen kom flere på besøg hos musikeren. En af dem er Kristine Qvistgaard, og hun sætter stor pris på, at Allan Olsen er kommet til Klitmøller. - Vi vil gerne høre hans musik. Det er helt sikkert. Der har været flere af de lokale, der har sagt: ”Det er godt nok mange år siden, jeg har været til en Allan Olsenkoncert”, så det er rigtig godt, at han kommer her. Det er vi glade for, siger hun. Allan Olsen sætter stor pris på at besøge byer som Klitmøller. For de kan noget, som de større byer i Danmark ikke kan. - Der er tre råstoffer, der i fremtiden vil blive eftertragtet: Det er frisk luft, rent vand og fred og ro. De tre ting kan du aldrig få inde på Østerbro i København eller andre steder i de større byer. Så jeg tror, det kommer til at gå godt for de små samfund, siger han. Efter besøget i Klitmøller drager Allan Olsen videre til resten af landet i sin skurvogn. Her har han 48 koncerter, som alle er udsolgte.

Referat:
Efter første stop i Klitmøller venter 48 koncerter i forsamlingshuse i Danmark. Alle koncerter er udsolgt.